Hoop vir plaaslike organisasies | Netwerk24
Hoop vir plaaslike organisasies
Van links is Sunel Beeselaar, kapt. Erica Crous, Adri Klindt, stiger van Huis Jabes, Anemi Marais, bestuurslid van Huis Jabes en konst. Charlene Petersen van Brackenfell-polisiekantoor. FOTO: Desirée Rorke
Drie liefdadigheidsinstellings in die noordelike voorstede van Kaapstad het verlede week 'n finansiële hupstoot gekry danksy die ondersteuning van Hoop, Bok Radio se gemeenskapsprojek.
Huis Jabes vir mishandelde vroue, die Animal Anti Cruelty League (AACL) en die Alta du Toit-sentrum het 'n donasie van R15 000 elk van Hoop ontvang.
Die oorhandiging het Donderdagoggend by 'n geleentheid by Hoop se kantoor in Okavango Park plaasgevind.
Madelein Myburgh van AACL met Whisper, een van die honde wat tans aangeneem kan word.
Wilinda Ford, projekbestuurder by Hoop, sê dié organisasie kan danksy die ondersteuning wat hulle van Bok Radio se luisteraars kry die noodsaaklike hulpverskaffing bied.
"As gevolg van Covid het die organisasies lank swaar getrek. Hulle het nie baie donasies ontvang nie en kon ook nie geldinsamelingsprojekte aanpak nie. Ons is geseënd en wil daarom seëninge uitdeel. Ons gee met 'n oop hand en hoe meer ons ontvang, hoe meer wil ons ook gee," het sy gesê.
Ford het die organisasies bedank vir die noodsaaklike en uitstaande werk wat hulle in die gemeenskappe doen en ook die Bok Radio-luisteraars vir hul bydrae.
Sunel Beeselaar, voorsitter van die Tygerberg Sakekamer, het Alta du Toit-sentrum in Bellville geprys vir hul werk met intellektueel gestremdes.
"Ons hoop dat die donasie die emmer sal help vul," het sy gesê.
Kapt. Erica Crous van die Brackenfell-polisie wat die tjek aan Huis Jabes oorhandig het, sê die tehuis sal ook die begunstigde wees van die polisiekantoor se
veldtog van 16 dae van aktivisme teen geweld teen vroue en kinders wat op 25 November begin.
"Misdade teen vroue en kinders bly 'n wesenlike probleem in die land en Brackenfell is geen uitsondering nie. Ons het al baie gevalle gehad waar 'n ma en kind inderhaas beveilig moes word, waar Huis Jabes kon help. Dié instansie maak 'n baie groot verskil in Brackenfell, sê Crous.
Versamelingspunte vir nie-bederfbare voedsel is by die Vredekloof, Old Oak, Hasendal en Protea Village Spar-winkels, sowel as by die Brackenfell- polisiekantoor opgerig om kos vir Huis Jabes in te samel.